
לידה ומוות

נועם ריף
שיח לשבת פרשת תזריע
פרשת תזריע פותחת בדיני טומאת היולדת. באופן כללי, הטומאה בתורה מרחיקה את האדם מהקצוות של חייו – הלידה והמוות. ברצוני להביא תפיסה אחרת, מזרחית, בנוגע ללידה ולמוות, ומתוך כך לראות מה נותנת לנו תפיסת הטומאה.

הדברים המצוטטים להלן לקוחים מספרו של הגורו ההודי אושו (שמו האמיתי היה ראג'ניש קנדרה מוהן ג'יין) "אמנות המיתה". (הוצאת גל, תל-אביב 1995)

אושו מציג תפיסה שלפיה החיים והמוות הם שני צדדים של אותו מטבע, שלא יכולים להתקיים אחד בלי השני. הלידה והמוות, התחדשות וכליון, קורים כל הזמן גם בחייו של כל אחד ובכל רגע, ומאפשרים זה את זה.  

"המוות אינו משהו שיקרה בעתיד; הוא קרה כבר עם הלידה".

הנסיון ללמוד דרך חיים נכונה חייב להיות כרוך בלימוד המוות. בהקשר זה מצטט אושו סיפור חסידי המיוחס לר' שמחה בונים מפשיסחא: 

כאשר ר' בונם שכב על ערש דווי פרצה אשתו בבכי. 

"מדוע את בוכה?" הוא שאל אותה,

"כל חיי חייתי רק כדי ללמוד כיצד למות".

אושו מנסה ללמד כיצד לקבל בברכה את המוות כדי לחיות חיים של התחדשות וחוסר פחד מהעתיד. 

"האיש שהבין מה הם חייו מניח למוות לקרות...הוא מקדמו בברכה. הוא מת בכל רגע, ובכל רגע הוא קם לתחיה".

קבלת המוות שבחיים והשעיית פחד המוות שמקורו באגו, בגאווה - פותחים פתח להתגלות של רובד עמוק יותר בהוויה, מעבר לחיים ולמוות:

"בחיים מלאי עוצמה, מלאי להט, המוות בא באופן ספונטני כשתיקה, כהתגלות עמוקה. כאשר אני אומר 'למות', אינני אומר דבר נגד החיים. לאמיתו של דבר, אם אתה מפחד מהמוות, תפחד גם מהחיים."

מדוע התורה מרחיקה אותנו מן הלידה והמוות? אפשר לבוא במגע עם המוות בלי לפחד, בלי לשתק את מהלך החיים. המגע עם המוות אף נותן הזדמנות להעצמת רגש החיים, ולהתחדשות מתמדת. 

מה שעומד בבסיס תפיסת רצף החיים והמוות של אושו הוא הוויה אינסופית, היות האדם חלק ממעגל נצחי של לידה ומוות. נצח זה הוא חסר התחלה וסוף, והמובן מכך שהוא חסר כוונה ותכלית. מטרתו היחידה של האדם היא להיות חסר מטרה ובעצם חסר עצמיות ולהתאחד עם הנצח הזה, אין-סוף שלפני בריאת העולם. 

בתוך נצח זה, לידה ומוות אינן התחלה מוחלטת וסוף מוחלט. שום דבר אחר, שום מעשה, אינו מוחלט בתוך הנצח, מלבד הנצח עצמו. 

בניגוד לכך, התורה רואה בלידתו ומותו של אדם את הקצוות הממשיים של חייו, כי היא רואה בו קיום משל עצמו מול אלוקים ולא רק בתוכו. סובייקט עצמאי שיכול לעמוד מול האינסופי בתפילה, ולהיות לו לשותף ע"י קיום מצוות
. לכך נברא העולם- רצה הקב"ה לעשות לו דירה בתחתונים. תנועת ה'רצוא' של ההיכללות באינסופי צריכה להיחתם ב'שוב' אל העולם עם חומריותו והמטלות הכרוכות בשליחות אליו.  

בניגוד לתפיסה המובלעת בדברי אושו, שהעולם הוא קדמון ונצחי, אין התחלה וסוף כי הם תמיד חלק מהנצח- התורה מתארת עולם שנברא וע"פ מסורות שונות אף עתיד להיחרב, עולם עם תכלית וסוף. 

לאור דברים אלו, אפשר להציע שתי אפשרויות לדרך שבה "פועלת" הטומאה. 

אפשרות אחת: טומאת היולדת וטומאת המת מרחיקים את האדם פיזית מאירועי הלידה והמוות וקוטעים את הרצף שלהם עם שאר ההוויה. בכך מבדילה הטומאה את חיי האדם כיחידה נפרדת בעלת התחלה וסוף  שבה יש קיום ומשקל למעשיו ולאחריה יבואו עמו חשבון. 

אפשרות שניה: המשמעות המעשית של הטומאה היא הרחקת האדם מן הקודש, ופירוש הדבר שהגישה אל הקודש אפשרית רק כשהאדם ממוקד בחיים לאחר שעבר תהליך של היטהרות מהמגע עם המוות/ לידה. בכך עוזרת מערכת הטומאה והטהרה לכוון אותנו ל'שוב'.

אין משמעות הדברים שאדם צריך להתחמק מלעמוד לנוכח עובדת מותו. להיפך: כמו שהזכרנו, דווקא הדגשת סופיות החיים טוענת בהם משמעות בכל רגע. אך דרושה הפרדה שתיתן לחיינו הקצרים את המקום ואת הקיום שלהם מול המוות שלא נגמר.      
� ראה מאמרו של דרור בר-יוסף בקונטרס האחרון ואת דבריו על המצוות כ'אקט של התנגדות' במובן של אקט ממשי.

